2.

A 3. cikk helyébe a következő szöveg lép: „3. cikk (1) Az 1. cikk nem alkalmazandó az Európai Unió közös katonai listáján szereplő árukkal és technológiával kapcsolatos, katonai tevékenységekhez kapcsolódó olyan finanszírozásra, pénzügyi segítségnyújtásra vagy technikai segítségnyújtásra, amelyet kizárólag a következő célokra szánnak: a) az Egyesült Nemzetek személyzetének – ideértve az ENSZ szomáliai támogató misszióját (UNSOM) – támogatása vagy az általuk történő felhasználás; b) az Afrikai Unió szomáliai átmeneti missziójának (ATMIS) és a kizárólag az Afrikai Unió legújabb stratégiai koncepciója alapján, valamint az ATMIS-szel együttműködésben és összehangoltan tevékenykedő stratégiai partnereinek támogatása vagy az általuk történő felhasználás; c) az Európai Unió képzési és támogatási tevékenységei, Törökország, Nagy-Britannia és Észak-Írország Egyesült Királysága és az Amerikai Egyesült Államok, valamint bármely más, a szomáliai átmeneti terv keretében működő, vagy a szomáliai szövetségi kormánnyal a fegyveres erők jogállásáról szóló megállapodással vagy egyetértési megállapodással rendelkező állami erő támogatása vagy az általuk történő felhasználás a 2662 (2022) ENSZ BT-határozat céljainak elérése érdekében, feltéve, hogy az ilyen megállapodások megkötéséről tájékoztatják a szankcióbizottságot; d) Szomália biztonsági és rendőri intézményeinek fejlesztése helyi és nemzeti szinten, a szomáliai nép biztonságának szavatolása érdekében. (2) Az (1) bekezdés d) pontjától eltérve, a szomáliai biztonsági és rendőri intézmények fejlesztésére irányuló katonai tevékenységekhez kapcsolódó finanszírozásra, pénzügyi segítségnyújtásra vagy technikai segítségnyújtásra a következők vonatkoznak: a) a IV. mellékletben szereplő áruk és technológiák tekintetében a szankcióbizottság a Szomáliától, valamely tagállamtól vagy a segítségnyújtást biztosító nemzetközi, regionális vagy szubregionális szervezettől kapott értesítés kézhezvételétől számított öt munkanapon belül nem hozott elutasító határozatot; b) a V. mellékletben szereplő áruk és technológiák tekintetében Szomália, a tagállamok vagy a segítségnyújtást biztosító nemzetközi, regionális és szubregionális szervezetek által tájékoztatás céljából öt munkanappal korábban előzetesen értesítették a szankcióbizottságot. (3) Az Európai Unió vagy a tagállamok által az e cikk (2) bekezdése a) és b) pontja alapján küldött értesítések a következőket tartalmazzák: a) a fegyverek és katonai felszerelések gyártójának és szállítójának adatai, beleértve a sorozatszámokat is; b) a fegyverek és lőszerek leírása, beleértve a típust, a kalibert és a mennyiséget; c) a szállítás javasolt időpontja és helye; valamint d) a tervezett rendeltetési egységgel vagy a tervezett raktározási hellyel kapcsolatos minden lényeges információ. (4) Az Európai Unió vagy az Európai Unió közös katonai listáján szereplő árukkal és technológiával kapcsolatos finanszírozás, pénzügyi segítségnyújtás vagy technikai segítségnyújtás formájában segítséget nyújtó tagállam legkésőbb a fegyverek és minden egyéb kapcsolódó anyag leszállítását követő 30 napon belül a szállítás teljesítését igazoló írásbeli megerősítés formájában szállítást követő értesítést nyújt be a szankcióbizottságnak, amelyben szerepelnek többek között a következők: a leszállított fegyverek és kapcsolódó anyagok sorozatszáma, szállítási adatok, fuvarlevél, rakományjegyzékek vagy csomagolási listák és a raktározás konkrét helye. (5) Az 1. cikk nem alkalmazandó a következőkre: a) az ENSZ személyzete, a sajtó képviselői, a humanitárius és fejlesztési szervezetek munkatársai és a velük kapcsolatban álló egyéb személyzet által, kizárólag személyes használatra ideiglenesen Szomáliába exportált védőruházat – beleértve a golyóálló mellényeket és a katonai sisakokat – eladása, szállítása, átadása vagy kivitele; b) a kizárólag humanitárius vagy védelmi célokat szolgáló, halált nem okozó katonai felszerelések tagállamok vagy nemzetközi, regionális vagy szubregionális szervezetek általi eladása, szállítása, átadása vagy kivitele.”